b'\n_START_ARTICLE_\nTrasyano\n_START_SECTION_\nKasaysayan\n_START_PARAGRAPH_\nNatagpuan sa Iliada ang unang pangkasaysayang pagtatala tungkol sa mga Trasyano, kung saan nilarawan sila bilang mga taong nagmula sa Trasya at mga kakampi ng mga Troyano sa Digmaang Troyano laban sa mga Griyego. Unang natala sa kasaysayan ang mga Trasyano noong mahigit na 3,500 mga taon na ang nakararaan._NEWLINE_Nagbuhat ang etnonimong Trasyano sa sinaunang Griyegong \xce\x98\xcf\x81\xe1\xbe\xb7\xce\xbe (\xce\x98\xcf\x81\xe1\xbe\xb7\xce\xba\xce\xb5\xcf\x82 kapag maramihan) o \xce\x98\xcf\x81\xe1\xbe\xb4\xce\xba\xce\xb9\xce\xbf\xcf\x82 (Ioniko: \xce\x98\xcf\x81\xce\xb7\xce\xaf\xce\xba\xce\xb9\xce\xbf\xcf\x82), samantalang nagmula naman ang toponimong Trasya sa \xce\x98\xcf\x81\xe1\xbe\xb4\xce\xba\xce\xb7 (Ioniko: \xce\x98\xcf\x81\xe1\xbf\x84\xce\xba\xce\xb7)._NEWLINE_Noong dekada ng 300 BK, malawakang nasa ilalim ng mga Griyego ang lupain ng Trasya. Nagtayo ng maraming mga lungsod sa may dalampasigan ng Trasya ang mga Griyego. Sa isang panahon noong dekada ng 500 BK, nasakop ito ng Persa. Isang lungsod na Trasyano ang Byzantium, na kilala sa kasalukuyan bilang Istanbul.\n_START_SECTION_\nKapangalanan\n_START_PARAGRAPH_\nAyon sa lingguwistang Rumanyano at Trakologong si Sorin Mihai Olteanu, lumilitaw na magkapareho ang etimolohiya ng etnonimong Thraikios (Griyego: \xce\x98\xcf\x81\xe1\xbe\xb4\xce\xba\xce\xb9\xce\xbf\xcf\x82) na para sa Trasya at Trasyano at ang Graikos (Griyego: \xce\x93\xcf\x81\xce\xb1\xce\xb9\xce\xba\xcf\x8c\xcf\x82)._NEWLINE_Tila ang mga Griyego ang nagbigay ng mga eksonimong kapangalanang Trasyano at Trasya.\n_START_SECTION_\nPaglalarawan\n_START_PARAGRAPH_\nMay dalawang uri ng mga Trasyano: ang mga mandirigma at ang mapayapang mga magsasaka. Mahilig sila sa panulaan at musika. Naimpluwensiyahan ng kanilang kultura ang sa Gresya, partikular na ang sa pananampalataya. Kaugnay ng relihiyon, naniniwala ang mga Trasyano sa pagkakaroon ng buhay sa kabilang-buhay. Nagpasasa sila sa pagsamba sa mga hayop at pagsasakripisyo o pag-aalay ng mga tao. Kabilang sa kanilang mahahalagang mga diyos si Sabazius, isang diyos na may pagkakatulad kay Dionysus na diyos ng mga pananim o mga halaman, na naging diyos ng alak pagdaka.'